Nýlega kom út tólfti árgangur Borgfirðingabókar , ársrits Sögufélags Borgarfjarðar . Borgfirðingabók er stærri og viðameiri nú en oftast áður og spannar fjölbreytt efnisval að venju . Listinn yfir höfunda og greinar er langur , margir athyglisverðir frásöguþættir eru í bókinni auk pistla og frétta af ýmsum menningarmálum í héraðinu , en ársritið er að öðrum þræði spegill mannlífs í Borgarfirði . Meðal efnis í nýrri Borgfirðingabók má nefna bernskuminningar Halldórs J. Jónssonar frá Laxfossi , bænda - og húsmæðratal úr Lundareykjadal 1962 í ljóðrænni samantekt Þorsteins Kristleifssonar , minningar um Guðmund Böðvarsson skrifaðar af Páli Jónssyni , trésmíðameistara , kennara og handverksmanni , Guðlaugur Óskarsson fyrrverandi skólastjóri skrifar um snillinga í hestamennsku , Snorri Þorsteinsson bjó til prentunar bréf úr Vesturheimi , Þórður Ólafsson bóndi í Brekku í Norðurárdal skrifar nokkra minningarþætti og margt fleira er í ritinu sem of langt yrði upp að telja . Í inngangi nýrrar Borgfirðingabókar er þess getið að stjórn Sögufélags Borgarfjarðar er farin að huga að hálfrar aldar afmæli félagsins sem verður að tveimur árum liðnum . Meðal þess sem gert er í tilefni afmælisins er endurskoðun og leiðréttingar við Borgfirskar æviskrár sem félagið hefur gefið út í þrettán bindum . Þar sem að fjárhagur félagsins er erfður er óskað eftir stuðningi við þá útgáfu , sem er þó aðskilin frá útgáfu Borgfirðingabókar .